**JEGYZŐKÖNYV**

**Készült:** Telki Község Képviselő-testülete Pénzügyi Bizottságának **2018. január 11-én 18:30 órai kezdettel** a Polgármesteri Hivatal tárgyalójában megtartott **rendkívüli nyílt** üléséről.

**Jelen vannak:**

Deltai Károly Polgármester

Dr. Lack Mónika Jegyző

Földvári-Nagy László Bizottsági elnök

Fillinger Zsófia Bizottsági tag

Szigeti Antal Bizottsági tag

Láng Richárd Bizottsági tag

Király Péter Bizottsági tag

Halász Terézia Képviselő

Dr. Vida Rolland Képviselő

Hoós Péter Műszaki ügyintéző

Vetési Vincéné Pénzügyi vezető

Király Gábor Rexagon Bt képviselője

Földvári-Nagy László levezető bizottsági elnök köszönti a bizottság tagjait és a megjelenteket, megállapítja, hogy a Bizottság határozatképes, az ülést megnyitja. Hitelesítőnek felkéri Fillinger Zsófia bizottsági tagot.

**Napirend:**

1./ Az önkormányzati tulajdonú Intézmények épületeinek napi takarítási valamint nagytakarítási munkálatainak elvégzésére vonatkozó pályázat kiírásáról

Előadó: Polgármester

2./ Egészségház műszaki ellenőri feladatinak ellátásáról

Előadó: Polgármester

3. / KEHOP pályázat elszámolásával kapcsolatos szakértői tevékenység végzése

**Előadó:** Polgármester

A napirend megtárgyalása előtt átadom a szót Polgármester Úrnak.

Deltai Károly polgármester: Tisztelettel üdvözlők mindenkit! Szeretnék két hírt elmondani, ami a későbbieket befolyásolhatja.

Az egyik, hogy a Kormány 2068/2017 számú Kormányhatározata alapján a korábbi forráshiány miatt felfüggesztett pályázatot, ami alapellátás támogatását illeti, egyedi döntéssel korrigálta és 14.667.166 Forintot kapunk az Óvoda fűtéskorszerűsítés finanszírozására támogatásként önkormányzati alapellátás fejlesztése címen. A forrást utólag utófinanszírozásként visszakapjuk.

A második hír, hogy a PMEÜ alapellátás pályázaton 172.810.374.- Forintot nyertünk Egészségház, orvosi rendelő építése címén. Így összességében közel 200 millió Forintot nyertünk a héten. Azt gondolom, hogy ezzel olyan pénzügyi helyzetbe kerültünk, hogy az összes tervezett beruházásunk mindenféle probléma nélkül megvalósítható.

**Napirendek tárgyalása**

**1./ Az önkormányzati tulajdonú Intézmények épületeinek napi takarítási valamint nagytakarítási munkálatainak elvégzésére vonatkozó pályázat kiírásáról**

Előadó: Polgármester

*Az előterjesztés a jegyzőkönyv melléklete.*

Láng Richárd: Nekem itt az nem világos, hogy miért 1 évre írjuk ki a pályázatot?

dr. Lack Mónika: Közbeszerzési összeghatár okán. Egy éve időintervallum esetén még a közbeszerzés alatt maradunk. Nettó 15.millió Forint a közbeszerzési értékhatár a szolgáltatás megrendelése esetén. Kb. úgy kalkulálunk, hogy 1 éves időintervallumban a takarítási költség ez alatt fog még maradni és egy év múlva fix mértékeink lesznek és akkor ki lehet írni közbeszerzést egy hosszabb időtávra.

Dr. Vida Rolland: A négyzetméterekkel kapcsolatosan. Mennyire számítható ez a takarítási munka egységesen négyzetméterben? Hiszen a toranterem az egy nagy felület és azért sokkal könnyebb takarítani ezt a hatalmas felületet.

Dr. Lack Mónika: Csak az esetinél van négyzetméter megadva.

Földvári-Nagy László bizottsági elnök szavazásra teszi fel a határozati javaslatot.

**Telki Község Képviselő-testülete**

**Pénzügyi Bizottsága**

**1/2018. (I.11.) számú PÜB állásfoglalása**

A Pénzügyi Bizottság 5 igen szavazattal egyhangúlag -5 fő bizottsági tag volt jelen az ülésen – javasolja a képviselő-testületnek az alábbi határozati javaslat elfogadását:

***Az önkormányzati tulajdonú Intézmények épületeinek napi takarítási valamint nagytakarítási munkálatainak elvégzésére vonatkozó pályázat kiírásáról***

*Telki község Képviselő-testülete úgy határoz, hogy az önkormányzati tulajdonú Intézmények épületeinek napi takarítási, valamint nagytakarítási munkálatainak elvégzésére határozott idejű pályázatot ír ki, a pályázati kiírás a határozat melléklete.*

*A képviselő-testület felhatalmazza a polgármestert a pályázat kiírásával kapcsolatos feladatok megtételére.*

***Felelős:*** *Polgármester*

***Határidő:*** *azonnal*

**2./ Egészségház műszaki ellenőri feladatinak ellátásáról**

Előadó: Polgármester

*Az előterjesztés a jegyzőkönyv melléklete.*

Láng Richárd: Ismerjük bármelyiket is.

Deltai Károly polgármester: Igen. Rexagon Bt-vel már dolgoztunk.

Dr. Lack Mónika: WENA-BAU Kft-vel is. Óvoda, illetve a tornacsarnoknak a műszaki ellenőrzését végzete.

Földvári-Nagy László bizottsági elnök szavazásra teszi fel a határozati javaslatot.

**Telki Község Képviselő-testülete**

**Pénzügyi Bizottsága**

**2/2018. (I.11.) számú PÜB állásfoglalása**

**Egészségház műszaki ellenőri feladatinak ellátásáról**

A Pénzügyi Bizottság 4 igen szavazattal 1 nem szavazattal -5 fő bizottsági tag volt jelen az ülésen – javasolja a képviselő-testületnek az alábbi határozati javaslat elfogadását:

*A képviselő-testület úgy határozott, hogy a Telki Tücsök utca 1301 hrsz-ú ingatlanon megvalósuló Egészségház kivitelezés műszaki ellenőri feladatinak ellátásával a Rexagon Bt-t bízza meg.*

*Felhatalmazza a polgármester a szerződés aláírására.*

***Felelős:*** *Polgármester*

***Határidő:*** *azonnal*

**3. / KEHOP pályázat elszámolásával kapcsolatos szakértői tevékenység végzése**

**Előadó: Polgármester**

*Az előterjesztés a jegyzőkönyv melléklete.*

Deltai Károly polgármester: Egy kiegészítésem lenne csak. A szakértői tevékenységre valójában nincsen szükség. Ez egy plusz ellenőrzés, és azért van erre szükség számunkra, mivel az eljárás teljes mértékben kívül esik rajtunk. Csak átfolyó összegek szerepelnek nálunk. Egy későbbi vitás helyzet érdekében, egy folyamatos kontrollt tud biztosítani, a mi biztonságunk érdekében, de maga a folyamat nem indokolja. Sehol, semmilyen előírás vagy jogszabály nem teszi ezt kötelezővé. Ez a mi védelmünket szolgálná. Nagyon nagy összegről van szó, ezért azt gondolom hogy egy ilyen kontroll indokolt.

Fillinger Zsófia: Nagyon véletlen egybeesés, hogy Czibulka Ákos úr megbízatása pont most járt le.

Vetési Vincéné: Felkérte a testület, hogy a Telki Víz végelszámolását hajtsa végre. A másik pedig, hogy nem mindegy, hogy a szennyvíz beruházásnak az egész ÁFA kérdésében ő az illetékes és ő tárgyalt, mert a konzorciumi megállapodásban is vannak olyan kiskapus részek amihez az ő szaktudása szükséges.

Láng Richárd: Árajánlatot nem kértünk be?

Dr. Vida Rolland: És ez nem is szükséges?

Dr. Lack Mónika: Nem. A 459/2016-os kormányrendelet szabályozza az 1 millió forintot meghaladó, de a közbeszerzési értékhatárt el nem érő beruházások, szolgáltatások megrendelése esetén élő eljárás rendet. Ahogy Polgármester úr is mondta, ez egy javaslat, hogy egy külső pénzügyi szakértő vizsgálja felül az adott esetben bejövő 200, 300, 500 millió forintos számlákat. Igazából semmi rálátásunk nincsen.

Deltai Károly polgármester: Egy bizalmi szereplő beillesztésével kapunk egy kontrollt. Nekem nincs kétségem afelől, hogy az összes szereplő a lehető legtisztességesebben és helyesebben fog eljárni, de nem biztos, hogy mindenki ugyanígy gondolja, és később ránk nézve egyfajta biztosíték lehet az, hogy egy külső pénzügyi szakértő folyamatos kontroll alatt tartja az egész folyamatot. Nagy összegről van szó, szerintem indokolt lépés lehet.

dr. Vida Rolland: Ez az összeg be fog folyni hozzánk?

Vetési Vincéné: A mi könyveinken fog keresztül menni. Befejezetlen beruházásként fogjuk megkapni és a mi könyveinken kell jóváírni.

Deltai Károly polgármester: Itt egy olyan összeg mozdul meg, aminek egy Áfa vonzata például beboríthat egy költségvetést. Valójában ezek Áfa tételek, nincsen ráhatásunk egyáltalán, de ettől függetlenül megjelennek a könyveinkben a tételek.

Halász Terézia: Alpolgármesterünk véleményezte ezt a kérdést?

Deltai Károly polgármester: Korábban erről már volt szó és ezt ő javasolta. Most ő nincs itt és nem véleményezte külön írásba.

Halász Terézia: Jó lett volna az ő véleményét is csatolni hozzá. Ebben a témában ő benne van, pénzügyi szakember.

Szigeti Antal: Végülis mi a probléma? A saját könyvvizsgálónk iránti bizalmatlanság?

dr.Vida Rolland: Ez egy 2,5 milliós tétel. Nincsen semmi kötelezettségünk, hogy nekünk alkalmaznunk kellene.

Szigeti Antal: Azt gondolnátok, hogy megspórolhatnánk ezt a pénzt?

dr. Vida Rolland: Elvileg igen.

Deltai Károly polgármester: Én ezért mondtam, hogy nem kötelező. Nem indokolja semmilyen törvény, szerződéses kötelem. Ez egy plusz dolog a mi biztonságunkat szolgálja.

Király Péter: Nagyon könnyen visszavonnak ám bármilyen pályázatot, ha hiba van, azonnal.

Vetési Vincéné: De azt is tudja az képviselő-testület, hogy a kedvezményezett a Telki Község Önkormányzata. A nevén futnak a számlák, a nevén futnak a teljesítési igazolások. Én, mint pénzügyes, biztos nem fogom tudni aláírni, mert az ilyen mértékű beruházásoknak az ÁFA elszámolásához adótanácsadói végzettség kell, vagy könyvvizsgálói, hogy ezt valaki át tudja látni. Már elindult a beruházás, már van számla!

Földvári-Nagy László bizottsági elnök: Akkor én azt javaslom vegyük le napirendről a kérdést.

Földvári-Nagy László bizottsági elnök szavazásra teszi fel a 3. napirendi pont napirendről való levételét.

A Pénzügyi Bizottság 5 igen szavazattal egyhangúlag -5 fő bizottsági tag volt jelen az ülésen – javasolja a képviselő-testületnek 3. napirendi pont napirendről való levételét.

Az ülésen több hozzászólás nem volt. Földvári-Nagy László levezető elnök megköszöni a bizottsági tagoknak és a képviselőknek a részvételt és az ülést bezárja.

Földvári Nagy László Fillinger Zsófia

bizottsági elnök hitelesítő